གཅིགམི་ཡུལ་གྱི་ནང་ཆོས་ཟེར་བའི་བསམ་བློ་དེ་ལ་གཞུང་ལུགས་ཀྱི་སྟེང་ནས་འགྲེལ་ཡང་དག་རྒྱག་དགོས།ལོ་འདི་འགའི་རིང་ལ་མི་ཡུལ་གྱི་ནང་ཆོས་ཞེས་པའི་བསམ་བློ་ལ་མི་རྣམས་ཀྱིས་རྣམ་པ་ཙམ་དང་སྲོལ་ངན་གྱི་ལྟ་ཚུལ་ཞིག་ཆགས་ཀྱིན་ཡོད།ངས་བལྟས་ན་མི་ཡུལ་གྱི་ནང་ཆོས་ཟེར་བ་ནི་ཆོས་པ་དང་ཆོས་དོན་དག་སྐྱ་བའི་འཇིག་རྟེན་དང་བསྟུན་དགོས་ཟེར་བ་མ་ཡིན་ལ།ཆོས་པ་དག་གིས་འཇིག་རྟེན་ཆོས་བརྒྱད་ཀྱིས་ནང་ཆོས་ཀྱི་དཔལ་འབྱོར་སྤེལ་ཟེར་བ་ནི་དེ་བས་ཀྱང་མ་ཡིན་ཏེ།དེའི་དོན་ནི་ཆོས་པ་དག་གི་བྱིན་རླབས་མི་ཡུལ་དུ་ཁྱབ་པར་བྱེད་དགོས་པའི་དོན་དང་།ཡང་ན་ཁོང་ཚོས་འཚོ་བ་དང་འགྲོ་འདུག་སྤྱོད་གསུམ་སོགས་དུས་རབས་ཀྱི་འགྱུར་བ་ལྟར་བསྒྱུར་དགོས་ཟེར་བ་མ་ཡིན་ཏེ།ནང་ཆོས་ཀྱི་སྙིང་བོ་མི་ཡུལ་གྱི་ཁྱབ་པར་བྱེད་དགོས་ཞེས་པའི་དོན་རེད།བྱིན་རླབས་མི་ཡུལ་དུ་ཁྱབ་པར་བྱེད་པ་ཟེར་བ་ནི་དགོན་པའི་དངོས་པོའི་སྟོབས་ཤུགས་སོགས་བཀོལ་ཏེ་སྤྱི་ཚོགས་ལ་ཞབས་ཞུ་བྱེད་པ་སྟེ་དཔེར་ན་ཧོང་ཀོང་སོགས་མཐའ་འཁོར་གྱི་ནང་ཆོས་རྩ་འཛུགས་དག་ལྟར་དུ་སློབ་གྲྭ་འཛུགས་པ་དང་།སྨན་ཁང་འཛུགས་པ།དུར་ཁྲོད།ན་གཞོན་གྱི་ལྟེ་གནས།གཉོར་སྐྱོང་ཁང་སོགས་འཛུགས་པ་ལྟ་བུས་སྤྱི་ཚོགས་ལ་ཞབས་ཞུ་བྱེད་དགོས་པའི་དོན་རེད།ནང་ཆོས་ཀྱི་སྙིང་བོ་མི་ཡུལ་དུ་ཁྱབ་པར་བྱེད་པ་ཞེས་པ་ནི་ནང་ཆོས་ཀྱི་ལྟ་བ།ནང་ཆོས་ཀྱི་ཤེས་རབ་མི་ཡུལ་དུ་ཁྱབ་པར་བྱས་ཏེ་མི་ཡུལ་གྱི་སྡུག་བསྔལ་སེལ་བ་དང་།ཆགས་སྡང་ཞི་བར་བྱེད་པ།འགལ་བ་བསྡུམ་པར་བྱེད་དགོས་པའི་དོན་རེད།